Іван Ігнатавіч Крамко, адзін з першых складальнікаў картатэкі (ім выпісана 126 тысяч картак-цытат з помнікаў пісьменнасці) і аўтар слоўнікавых артыкулаў, змешчаных у 28 выпусках “Гістарычнага слоўніка беларускай мовы”, назваў слоўнік “неацэнным люстэркам нашай гісторыі”, з цеплынёй і павагай узгадаў першых складальнікаў картатэкі, цікавыя факты з “біяграфіі” слоўніка, а таксама тэхнічнай работы над ім у выдавецтве. На думку Івана Ігнатавіча, цяперашнім супрацоўнікам аддзела гісторыі беларускай мовы трэба стварыць гістарычны слоўнік, у які быў бы ўключаны разнастайны і багацейшы анамастычны матэрыял з помнікаў старабеларускай пісьменнасці – летапісаў, прывілеяў, тастаментаў, дагавораў і інш.